Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo 13 punktą (Belgijos paraiška „EGF/2013/011 BE/Saint-Gobain Sekurit“) /* COM/2015/09 final */





AIŠKINAMASIS MEMORANDUMAS PASIŪLYMO APLINKYBĖS 1. EGF finansinės paramos taisyklės, taikomos iki 2013 m. gruodžio 31 d. pateiktoms paraiškoms, nustatytos 2006 m. gruodžio 20 d. Europos Parlamento ir Tarybos reglamente (EB) Nr. 1927/2006, įsteigiančiame Europos prisitaikymo prie globalizacijos padarinių fondą[1] (toliau – EGF reglamentas). 2. 2013 m. gruodžio 19 d. Belgija pateikė paraišką „EGF/2013/011 BE/Saint-Gobain Sekurit“ dėl finansinės paramos iš EGF, nes uždarius „Saint-Gobain Sekurit Benelux SA“ (toliau – „SGS Benelux“) gamyklą Ovelėje, netoli Sambrevilio, buvo atleista darbuotojų. Paraiška papildyta išsamesne informacija iki 2014 m. liepos 4 d. 3. Išnagrinėjusi šią paraišką Komisija, laikydamasi taikytinų EGF reglamento nuostatų, padarė išvadą, kad sąlygos finansinei paramai iš EGF suteikti yra įvykdytos. PARAIŠKOS SANTRAUKA EGF paraiška: || „EGF/2013/011 BE/Saint-Gobain Sekurit“ Valstybė narė: || Belgija Paraiškos pateikimo data: || 2013 12 19 Intervencijos kriterijus: || EGF reglamento 2 straipsnio c punktas Pagrindinė įmonė: || „Saint-Gobain Sekurit Benelux SA“ Tiekėjų ir tolesnės gamybos grandies įmonių skaičius: || 0 Ataskaitinis laikotarpis: || 2013 08 31–2013 12 31 Data, nuo kurios pradėta remtiniems darbuotojams teikti prie individualių poreikių pritaikytas paslaugas: || 2013 08 31 Atleistų darbuotojų skaičius ataskaitiniu laikotarpiu: || 250 Atleistų darbuotojų skaičius prieš ataskaitinį laikotarpį ir po jo: || 7 Bendras atleistų darbuotojų skaičius: || 257 Asmenų, pasinaudosiančių priemonėmis, skaičius: || 257 Prie individualių poreikių pritaikytoms paslaugoms numatytas biudžetas: || 2 578 379 EUR EGF paramai įgyvendinti numatytas biudžetas: || 101 478 EUR (3,8 proc. viso biudžeto) Visas biudžetas: || 2 679 856 EUR Iš EGF prašomos finansinės paramos suma: || 1 339 928 EUR (50 proc. viso biudžeto) PARAIŠKOS ANALIZĖ Darbuotojų atleidimo sąsaja su esminiais pasaulio prekybos sistemos struktūriniais pokyčiais dėl globalizacijos 4. Siekdamos nustatyti darbuotojų atleidimo sąsają su esminiais pasaulio prekybos sistemos struktūriniais pokyčiais dėl globalizacijos, Belgijos valdžios institucijos teigia, kad automobilių pramonei skirto nedūžtamo stiklo gamybos sektorius, kuriame „Saint-Gobain Sekurit (SGS) Benelux“ vykdė veiklą, patyrė didelių ekonominių sukrėtimų dėl keleto veiksnių, kaip antai dėl sumažėjusios automobilių pramonei skirto nedūžtamo stiklo gamybos ES, padidėjusios ne ES šalių konkurentų rinkos dalies ir padidėjusio šių produktų importo į ES. 5. „SGS Benelux“ buvo automobilių pramonei skirto nedūžtamo stiklo (priekinių stiklų, šoninių langų ir t. t.) gamintojas, tiekęs įvairiems automobilių gamintojams; taigi, jo veikla buvo glaudžiai susijusi su automobilių pramonės gamybos tendencijomis. Remiantis Belgijos valdžios institucijų nurodytais duomenimis[2], 2007–2012 m. lengvųjų automobilių gamyba ES-27 sumažėjo nuo 21,9 mln. vienetų iki 19,5 mln. vienetų (−11,3 proc.; −2,4 proc. metinio augimo[3]), o pasauliniu lygmeniu per tą patį laikotarpį padidėjo nuo 47,5 mln. vienetų iki 60,6 mln. vienetų (+27,6 proc.; + 5,0 proc. metinio augimo). Dėl ekonomikos krizės sumažėjus bendrai vartotojų paklausai ES ir atitinkamai sumažėjus automobilių gamybos lygiams ES, sumažėjo bendra automobilių įrangos paklausa ES, o tai turėjo didelės įtakos automobilių įrangos tiekėjams. Pavyzdžiui, kalbant apie „SGS Benelux“, 2011–2012 m. (laikotarpiu prieš darbuotojų atleidimą) buvę pagrindiniai tiesioginiai „SGS Benelux“ pirkėjai, „Ford“, „Volvo“ ir „BMW“, atitinkamai patyrė 12 proc., 10 proc. ir 2 proc. nuostolių[4]. 6. Dėl tokio gamybos lygių sumažėjimo ES automobilių pramonei skirto nedūžtamo stiklo gamintojų konkurencinė padėtis susilpnėjo. Remiantis Belgijos valdžios institucijų pateiktais duomenimis[5], 2007–2013 m. „Saint-Gobain Sekurit“ tenkanti rinkos dalis sumažėjo 5 procentiniais punktais, o ES nepriklausančiose šalyse įsikūrusių pagrindinių automobilių pramonei skirto nedūžtamo stiklo gamintojų, kaip antai „Trakya Cam“ (Turkija)[6] ir „Fuyao“ (Kinija), bendra dalis šiek tiek išaugo – nuo maždaug 6 proc. iki daugiau kaip 10 proc., daugiausia dėl padidėjusio automobilių pramonei skirto nedūžtamo stiklo importo į ES. 7. Šiuos prekybos tendencijų pokyčius dar labiau sustiprino kiti veiksniai, kaip antai didelės gamybos sąnaudos (ypač darbo sąnaudos), dėl sumažėjusių gamybos lygių susidarę pertekliniai pajėgumai ir žemo lygio gamybinės investicijos. Kaip dar vieną veiksnį Belgijos valdžios institucijos nurodė tai, kad bendrai pastebėta, jog automobilių pramonės gamintojai ir tiekėjai perkelia gamybą ES viduje – iš Vakarų Europos (ypač Prancūzijos, Belgijos ir Ispanijos) į Rytų Europą. Pavyzdžiui, kalbant apie gamybą ES, Rytų Europoje pagamintų automobilių dalis padidėjo nuo 15 proc. 2000 m. iki 34 proc. 2012 m. Kalbant apie „Saint-Gobain Sekurit“, tai sudarė sąlygas kitiems subjektams, ne „SGS Benelux“, toliau tęsti veiklą arba ją plėsti (dėl mažesnių produkcijos vieneto darbo sąnaudų arba mažesnio geografinio atstumo iki pirkėjų). 8. Todėl, remiantis Belgijos valdžios institucijų pateiktais duomenimis[7], 2007–2012 m. „SGS Benelux“ veiklos nuostoliai buvo 20,46 mln. EUR, o per tą patį laikotarpį kitos „Saint-Gobain Sekurit“ įmonės ES vis dar veikė pelningai. Todėl akivaizdu, kad šie prekybos tendencijų pokyčiai (sumažėjusi gamyba ES, prarasta rinkos dalis ir padidėjęs importas, gamybos perkėlimas į Rytų Europą) turėjo įtakos SGS veiklai; dėl šių pokyčių SGS veikla buvo labiau koncentruojama pelningesnėse įmonėse, todėl iš „SGS Benelux“ atleista darbuotojų. 9. Nuo EGF veiklos pradžios 2007 m. kitų konkrečiai su automobilių pramonei skirto nedūžtamo stiklo gamybos sektoriumi susijusių EGF paraiškų nebuvo[8], tačiau buvo nemažai paraiškų, susijusių su variklinių transporto priemonių gamintojais arba automobilinės įrangos tiekėjais[9]. Atleistų darbuotojų skaičius ir 2 straipsnio c punkto kriterijų laikymasis 10. Paraiška grindžiama intervencijos kriterijais, nustatytais EGF reglamento 2 straipsnio c punkte, pagal kurį išimtinėmis aplinkybėmis paraiška gali būti laikoma priimtina, net jei neatitinka intervencijos kriterijų, nustatytų EGF reglamento 2 straipsnio a arba b punkte, su sąlyga, kad darbuotojų atleidimas daro didelę įtaką užimtumui ir vietos ekonomikai. 11. Paraiška susijusi su 250 darbuotojų atleidimu iš „SGS Benelux“ per keturių mėnesių laikotarpį nuo 2013 m. rugpjūčio 31 d. iki 2013 m. gruodžio 31 d. ir 7 darbuotojų atleidimu iš „SGS Benelux“ iki 2014 m. rugpjūčio 31 d., susijusiu su ta pačia kolektyvinio atleidimo tvarka. Šie atleisti 257 darbuotojai pradėti skaičiuoti nuo darbdavio individualaus įspėjimo apie darbuotojo atleidimą arba darbo sutarties nutraukimą dienos, kaip nustatyta EGF reglamento 2 straipsnio antros pastraipos pirmoje įtraukoje (toliau – 1 metodas). Dar keturi keturi darbuotojai bus atleisti vėliau ir nėra įtraukti į šią paraišką. 12. Todėl paraiška iš dalies atitinka intervencijos kriterijus, nustatytus Reglamento (EB) Nr. 1927/2006 2 straipsnio a punkte, nes ji susijusi su atleidimais iš darbo per keturių mėnesių laikotarpį įmonėje, esančioje valstybėje narėje, tačiau ji nukrypsta nuo šių kriterijų kalbant apie mažiausią atleistų darbuotojų skaičių per ataskaitinį laikotarpį, nes atleista mažiau nei 500 darbuotojų. 13. Belgijos valdžios institucijos teigia, kad taikytinos išimtinės aplinkybės, nes nors atleistų darbuotojų skaičius yra mažesnis nei 500 darbuotojų riba, numanoma, kad atleidimas darys didelį poveikį. Be to, paskelbta, kad kita „Saint-Gobain“ grupei priklausanti įmonė, „Saint-Gobain Glass Benelux“, 2014 m. rugsėjo mėn. taip pat nutrauks gamybą Ovelėje. Bendras dėl „SGS Benelux“ ir „Saint-Gobain Glass Benelux“ uždarymo atleistų darbuotojų skaičius yra labai didelis (maždaug 260 darbuotojų „SGS Benelux“ ir maždaug 300 darbuotojų „Saint-Gobain Glass Benelux“). Belgijos valdžios institucijų teigimu, tikėtina, kad šis atleidimas iš darbo turės didelį poveikį užimtumui ir vietos ekonomikai. 14. Kalbant apie stiklo pramonę, jau 2011 m. iš bendrovės „AGC Automotive“, Fleriuse, netoli Šarlerua, veikiančio automobilių pramonei skirto nedūžtamo stiklo gamintojo, atleistas 171 darbuotojas. 2014 m. vasario mėn. AGC grupė pranešė ketinanti uždaryti fotovoltinio stiklo gamyklą, veikiančią Ru, netoli Šarlerua; dėl to būtų atleista maždaug 190 darbuotojų. Vertinant platesniu mastu, 2011–2013 m. kolektyvinis atleidimas iš darbo vyko šešiose kitose apdirbamosios pramonės bendrovėse Namiūro regione (atleista 290 darbuotojų) ir septyniose apdirbamosios pramonės bendrovėse Šarlerua regione (atleista maždaug 1 400 darbuotojų). Atsižvelgiant į socialinę ir ekonominę padėtį atitinkamoje vietovėje ir gretimuose regionuose (Šarlerua ir Namiūre) iš „SGS Benelux“ atleistų darbuotojų įsidarbinimo galimybės šiose vietovėse yra ribotos, nes veikiausiai dėl riboto skaičiaus darbo vietų stiklo pramonės sektoriuje jie konkuruos su daugeliu kitų panašią kvalifikaciją ir patirtį turinčių darbuotojų. 15. Didelė dalis Belgijos stiklo gamyklų yra Valonijoje (44 iš 122 gamyklų); šiose gamyklose taip pat dirba dauguma šio sektoriaus darbuotojų (58 proc.). Tai galima paaiškinti tuo, kad Valonijos regione stiklas gaminamas nuo senų laikų. Dauguma šio sektoriaus įmonių yra gana didelės įmonės (daugiau kaip 40 proc. įmonių dirba po daugiau nei 50 darbuotojų). 2007–2012 m. Heno ir Namiūro provincijose stiklo pramonės darbo vietų skaičius sumažėjo nuo maždaug 3 940 iki 3 170 (−19 proc.); daugiausia darbo vietų sumažinta gamybos linijose. 2013 m. FOREM užregistravo 301 laisvą darbo vietą kitų nemetalo mineralinių produktų gamybos sektoriuje Heno ir Namiūro provincijose, įskaitant, konkrečiai kalbant, 96 laisvas darbo vietas stiklo gamybos sektoriuje (t. y. 0,25 proc. visų laisvų darbo vietų ir 1,62 proc. laisvų darbo vietų apdirbamojoje pramonėje). Tačiau šios laisvos darbo vietos susijusios ne tik su stiklo gamybos sektoriumi (pvz., stiklo apdirbimo operatorius), bet ir bendromis profesijomis (pardavimo, administravimo, techninės priežiūros ir kt. sritys). Devynios iš dešimties šių laisvų darbo vietų buvo darbui pagal laikinąsias sutartis. Paaiškinimas apie nenumatytą šio darbuotojų atleidimo pobūdį 16. Belgijos valdžios institucijos tvirtina, kad buvo neįmanoma nuspėti sprendimo atleisti iš darbo „SGS Benelux“ darbuotojus. Siekdama prisitaikyti prie pokyčių rinkoje „Saint-Gobain“ grupė parengė įvairias strategijas, kuriomis siekiama didinti konkurencingumą ir pelningumą bei dėl kurių vyko įvairaus pobūdžio reorganizacija, pavyzdžiui gamybos perkėlimas iš „SGS Benelux“ gamykloje Ovelėje. Grūdintojo stiklo (šoninių langų) gamyba buvo perkelta į kitas gamyklas ir „SGS Benelux“ liko tik sluoksniuotojo stiklo (priekinių stiklų) gamyba. Be to, po grūdintojo stiklo gamybos nutraukimo 2009–2010 m. buvo parengtas restruktūrizavimo planas, kuriame buvo numatyta skirti investicijų našumui didinti ir panaikinti 100 darbo vietų. Dėl tokios reorganizacijos bendrovei pavyko sumažinti sąnaudas, bet „SGS Benelux“ produkcijos vieneto darbo sąnaudos tebebuvo didžiausios visoje grupėje. 17. Kiti veiksniai, pavyzdžiui, besitęsiantis automobilių gamintojų gamybos perkėlimas į Rytų Europą ir „Ford Genk“ gamyklos uždarymas 2012 m. spalio mėn.[10], dar labiau sumažino „SGS Benelux“ konkurencingumą kitų „Saint-Gobain“ grupės įmonių atžvilgiu. Todėl 2013 m. birželio mėn. „Saint-Gobain“ grupės valdyba paskelbė apie savo ketinimus uždaryti „SGS Benelux“ gamyklą Ovelėje ir perkelti gamybą į kitų „Saint-Gobain Sekurit“ įmonių gamyklas ES. Remtinų darbuotojų nustatymas 18. Belgijos valdžios institucijos apskaičiavo, kad visi 257 darbuotojai, atleisti prieš ataskaitinį laikotarpį ir ataskaitiniu laikotarpiu, dalyvaus EGF bendrai finansuojamose priemonėse. 19. Remtinų darbuotojų pasiskirstymas pagal lytį, pilietybę ir amžių: Kategorija || Remtinų darbuotojų skaičius Lytis: || Vyrai: || 254 || Moterys: || 3 Pilietybė: || ES piliečiai: || 250 || Ne ES piliečiai: || 7 Amžiaus grupė: || 15–24 m. asmenys: || 5 || 25–54 m. asmenys: || 236 || 55–64 m. asmenys: || 16 || Vyresni nei 65 m. asmenys: || 0 20. Šeši remtini darbuotojai turi ilgalaikių sveikatos problemų arba yra neįgalūs. 21. Remtinų darbuotojų pasiskirstymas pagal profesines kategorijas[11]: ISCO-08 pagrindinė grupė || Remtinų darbuotojų skaičius 1. Vadovai || 14 2. Specialistai || 6 3. Technikai ir jaunesnieji specialistai || 27 4. Tarnautojai || 7 5. Paslaugų sektoriaus darbuotojai ir pardavėjai || 2 7. Kvalifikuoti darbininkai ir amatininkai || 34 8. Įrenginių ir mašinų operatoriai ir surinkėjai || 154 9. Nekvalifikuoti darbininkai || 13 22. Pagal EGF reglamento 7 straipsnį Belgijos valdžios institucijos patvirtino, kad suteikiant galimybę naudotis siūlomomis priemonėmis ir jas įgyvendinant bus laikomasi vienodo požiūrio ir nediskriminavimo principų. Susijusios teritorijos ir jos valdžios institucijų ir suinteresuotųjų šalių aprašymas 23. Darbuotojų atleidimas visų pirma susijęs su Žemutinio Sambro (Basse-Sambre) regiono, esančio aplink Sambrevilio miestą Valonijos regiono Namiūro provincijoje, užimtumu. Žemutinio Sambro regiono socialinei ir ekonominei padėčiai didelės įtakos turi greta esančios Šarlerua ir Namiūro miestų teritorijos. 24. Namiūro srityje palei Sambro ir Mezo upių slėnį esančios savivaldybės dažniausiai yra ekonominiu ir socialiniu požiūriu silpniausios. Namiūro srityje yra maždaug 118 800 apmokamų darbininkų [12] darbo vietų. Darbininkų dalis yra mažesnė nei vidutinė Valonijos regionui, o administracinį darbą atliekančių darbuotojų ir tarnautojų – didesnė. Kalbant apie darbo vietų skaičių, pagrindinės ekonomikos šakos yra viešasis administravimas ir gynyba (17 proc. darbo vietų), švietimas (13 proc.), sveikatos ir socialinės paslaugos (7 proc.), mažmeninė prekyba (7 proc.). 25. Šarlerua srityje yra maždaug 131 000 apmokamų darbininkų darbo vietų. 2013 m. maždaug 23–24 proc. Šarlerua ir Namiūro regioniniuose direktoratuose (FOREM) užsiregistravusių bedarbių buvo jaunesni nei 25 metų, apie 23 proc. – vyresni nei 50 metų, maždaug 35–40 proc. neturėjo darbo ilgiau nei dvejus metus, apie 45–50 proc. neturėjo aukštesniojo vidurinio išsilavinimo[13]. Struktūrinis nedarbas yra gana stabilus, nes priklauso nuo įgūdžių, kurių sunku įgyti nesiintegravus į darbo rinką. Todėl daugiausia dėmesio buvo skiriama žemos kvalifikacijos ir jaunesniems nei 25 metų arba vyresniems nei 50 metų asmenims. Vyresnių kaip 50 metų darbo ieškančių asmenų daugėja. Dėl krizės ciklinis nedarbas nuo 2009 m. didėja. 26. Priemones įgyvendina FOREM (Valonijos regiono valstybinės užimtumo ir mokymo tarnybos) perkvalifikavimo skyrius (cellule de reconversion), specialiai sukurtas įgyvendinant su kolektyvinio atleidimo tvarka susijusius teisinius įsipareigojimus[14]. „SGS Benelux“ skirtam perkvalifikavimo skyriui vadovauja komitetas, kurį sudaro Valonijos valstybinės užimtumo, mokymo ir ekonomikos reikalų tarnybos, FOREM, profesinių sąjungų ir atitinkamų sektorių profesinio mokymo organizacijų atstovai. Kai kurias priemones „SGS Benelux“ įgyvendina pasitelkusi vidaus žmogiškųjų išteklių darbuotojų grupę; ši grupė sukurta būtent teikti paramos paslaugas atleistiems darbuotojams („Saint-Gobain Développement“, toliau – SGD). 27. Bendrai koordinuojant ir įgyvendinant priemones dalyvauja ne tik FOREM ir SGD, bet ir kitos organizacijos, pvz.: – Valonijos vyriausybė (už struktūrinių fondų koordinavimą atsakingas Valonijos regiono ministras pirmininkas, užimtumo ir mokymo ministras, ūkio ministras); – profesinės sąjungos (FGTB, CSC); – Valonijos regione veikiantys sektorių profesinio ir technologinio mokymo centrai (centres de compétences)[15]; – Europos socialinio fondo (ESF) Belgijos prancūzų bendruomenės agentūra. Tikėtinas darbuotojų atleidimo poveikis vietos, regiono ar šalies užimtumui 28. Uždarius „SGS Benelux“ bus tiesiogiai panaikinta 261 darbo vieta, iš jų 218 – gamybos linijos darbo vietos (ouvrier statuso darbuotojai). 257 iš šių panaikintų darbo vietų yra įtrauktos į paraišką, o kiti keturi darbuotojai bus atleisti vėliau. Numatoma, kad dėl darbuotojų atleidimo iš „SGS Benelux“ Žemutinio Sambro regiono užimtumas gerokai sumažės. Kaip minėta, Namiūro provincijoje esančiai Žemutinio Sambro vietovei, kuri taip pat susijusi su pietinės Heno provincijos (Šarlerua) darbo rinka, būdingas santykinai didelis struktūrinis nedarbas, santykinai didelė ilgalaikio nedarbo dalis ir žemas kvalifikacijos ir įgūdžių lygis. Todėl darbuotojų atleidimas iš „SGS Benelux“ vyksta esant sudėtingoms vietos socialinėms ir ekonominėms aplinkybėms, nes pastaraisiais metais Namiūro provincijoje vyko keleto įmonių restruktūrizacija, visų pirma stiklo gamybos sektoriuje. Kaip būdinga visam Valonijos regionui, dauguma įmonių yra MVĮ (maždaug 80 proc. vietos įmonių dirba po mažiau nei 10 darbuotojų). Tačiau dauguma darbo vietų yra vidutinėse įmonėse ir didžiosiose bendrovėse. Įmonės, kuriose dirba daugiau kaip 100 darbuotojų, kaip antai „SGS Benelux“, sudaro tik 1,9 proc. vietovės įmonių, tačiau joms tenka beveik 42 proc. darbo vietų. Darbuotojų atleidimas iš „SGS Benelux“ daugiausia susijęs su gamybos linijos darbuotojais (83 proc. susijusių darbuotojų turi darbininko (ouvrier) statusą), tačiau, kaip minėta, Namiūro regione daugiausia darbo vietų yra sektoriuose, kuriuose siūlomos darbuotojo (employé) statuso darbo vietos (pvz., viešųjų paslaugų sektoriai). Esant šioms aplinkybėms, siekdami rasti naują darbą šioje vietovėje buvę „SGS Benelux“ darbuotojai turės persikvalifikuoti (pakeisti profesiją arba dirbti kitame sektoriuje). Finansuotinos prie individualių poreikių pritaikytos paslaugos ir numatytų išlaidų paskirstymas 29. Tik kai kurios priemonės, kurios yra dalis veiksmų, kuriuos Belgijos valdžios institucijos įgyvendins siekdamos remti „SGS Benelux“ atleistus darbuotojus, bus bendrai finansuojamos iš EGF. Todėl priemonės, kurios Belgijoje yra privalomos pagal kolektyvinio atleidimo iš darbo procedūrą ir kurios vykdomos kaip įprastinė perkvalifikavimo skyriaus veikla (pvz., parama įsidarbinti, mokymas, pagalba ieškant darbo ir konsultacijos karjeros klausimais ir t. t.)[16] ir papildomos priemonės, kurios yra finansuojamos kitomis priemonėmis nei EGF, į šią EGF paraišką neįtrauktos. Visas priemones (privalomas priemones, papildomas priemones, EGF priemones) valdo FOREM. 30. Atleistiems darbuotojams teikiamas prie individualių poreikių pritaikytas paslaugas, kurias bendrai finansuos EGF, sudaro šios priemonės (suskirstytos pagal kategorijas)[17]: (1) Individuali pagalba ieškant darbo, bylos tvarkymas ir bendros informavimo paslaugos: – Perkvalifikavimas (parama, konsultacijos ir (arba) integracija). Šios paslaugos teikiamos remiantis įprastine perkvalifikavimo skyriaus vykdoma veikla. Paslaugas teiks FOREM darbuotojų grupė (projekto vadovas ir specialiai parengti konsultantai) kartu su buvusių darbuotojų atstovais, kurie veikia kaip socialiniai padėjėjai (accompagnateurs sociaux), kurie skatins darbuotojus dalyvauti priemonėse ir padės jiems tvarkyti administracines procedūras. Siekiant, kad darbuotojai lengviau palaikytų ryšius, paslaugos teikiamos bendrai visiems atleistiems darbuotojams tam skirtose patalpose. Paslaugas sudaro trijų rūšių veiksmai: i) teikiama bendra informacija apie darbo paieškos metodus (CV ir paraiškos laiško rašymas, naudojimasis interneto ištekliais ir t. t.), aiškinami darbo teisės aktai (įdarbinimas, nedarbas, darbo sutartis, pensija), informuojama apie diskriminaciją, pristatomos perspektyvios profesijos ir sektoriai ir t. t.; ii) rengiami individualūs pokalbiai su FOREM konsultantu (įgūdžių patikrinimas, karjeros modelis, konsultacijos dėl mokymo ir t. t.); iii) visiems nemokamai suteikiama galimybė naudotis darbo paieškos priemonėmis (IT įranga su prieiga prie interneto, telefonas, specialūs dokumentai ir t. t.). Ši priemonė bus teikiama visiems 257 remtiniems darbuotojams ne ilgiau kaip 24 mėnesius. – Darbo paieškos paskatos. FOREM vykdys konkrečius veiksmus, kuriais bus siekiama padėti darbuotojams ieškant darbo ir išspręsti persikvalifikavimo problemas. Pvz., bus rengiami atleistų darbuotojų susitikimai su galimais darbdaviais (tinkamo darbo paieška), įmonių vizitai, susitikimai su įdarbinimo agentūrų atstovais siekiant pasirengti pokalbiui dėl darbo, taip pat bus keičiamasi patirtimi su kitais darbuotojais, kurie jau persikvalifikavo arba rado darbą po kolektyvinio atleidimo. Ši priemonė galėtų būti taikoma visiems 257 remtiniems darbuotojams (savanorišku pagrindu, atsižvelgiant į individualius poreikius). – Aktyvi darbo paieška. SGD grupės nariai yra „Saint-Gobain“ grupėje dirbantys patyrę žmogiškųjų išteklių specialistai, žinantys vietos darbo rinką ir kitas šios vietovės bendroves. SGD pateiks įdarbinimo paslaugų paketą. Pirmiausia reikėtų surengti asmeninius pokalbius su kiekvienu iš 257 remtinų darbuotojų, nustatyti jų lūkesčius, gebėjimus ir kokio darbo jie ieško. Remdamasi šiais pokalbiais SGD sudarys darbuotojų sąrašą pagal darbo padėtį, gebėjimus, geografinius apribojimus, profesiją ir kvalifikaciją. SGD ieškos darbo vietų regione ir nustatys galimus darbdavius. SGD susisieks su potencialiais darbdaviais, pristatys šių atleistų asmenų įdarbinimo veiklą ir nustatys laisvas darbo vietas ir galimas paramos priemones (pvz., papildomą mokymą). Tai atlikusi SGD gali susieti laisvas darbo vietas su potencialiais kandidatais iš darbuotojų sąrašo ir nusiųsti atrinktų kandidatų sąrašą potencialiam darbdaviui. Potencialus darbdavys gali prašyti SGD pateikti sudominusių kandidatų gyvenimo aprašymus (CV). Tada potencialus darbdavys gali kreiptis į kandidatą (-us) ir pradėti įdarbinimo procedūrą (SGD atlieka tolesnę priežiūrą). Jeigu darbuotojui siūlomas darbas, SGD padės pasirengti administracinei procedūrai ir, prireikus, papildomiems mokymo kursams. Jei darbuotojas nepriimamas, SGD su atitinkamu darbuotoju įvertins darbdavio pasirinkimą lėmusius veiksnius ir padės darbuotojui pasirengti kitoms galimoms darbo vietoms. SGD ir FOREM susitikimai vyks kas mėnesį ryšių palaikymo komitete ir bus siekiama užtikrinti, kad informacija apie darbuotojus yra atnaujinama ir kad kandidatai atitinka potencialių darbdavių ieškomų kandidatų įgūdžių profilį. (2) Mokymas ir perkvalifikavimas: – Integruotas mokymas. FOREM, mokymo centrai (centres de competences) arba IFAPME[18] galėtų rengti įvairius profesinio mokymo kursus prireikus visiems 257 remtiniems darbuotojams (atsižvelgiant į kursų rūšį). Visų pirma FOREM darbuotojai padės kiekvienam dalyviui apibrėžti savo su darbu susijusius tikslus ir išsirinkti vieną iš trijų mokymo modulių. Darbuotojai, kurie galėtų persikvalifikuoti į panašią profesiją, pagal kurią jie dirbo „SGS Benelux“, galėtų rinktis arba 40 val. konkretų (specializacijos) modulį, per kurį pritaikytų savo kvalifikaciją ir ją atnaujintų (pvz., autokrautuvo vairavimas, specialus suvirinimo procesas, IT įgūdžiai), arba papildomą 320 val. kursą, per kurį jie įgytų naują kvalifikaciją ir galėtų ieškoti darbo pagal naują profesiją pramonės sektoriuje. Norėdami persikvalifikuoti į visiškai skirtingą veiklos sektorių darbuotojai galėtų dalyvauti profesinio mokymo kursuose (vidutiniškai trunkančiuose 960 val.), per kuriuos jie įgytų šiai profesijai reikalingą kvalifikaciją. Pasibaigus kiekvienam mokymo moduliui naujus įgūdžius galima įvertinti ir patvirtinti dokumentais. Atsižvelgiant į mokymo rūšį ir kvalifikacijos sritį dalyviai gaus oficialų įgūdžių patvirtinimą (t. y. kvalifikacijos pažymėjimą), kursų lankymo pažymėjimą (kvalifikacijos sritims ar profesijoms, kurių oficialiai patvirtinti neįmanoma) arba įgūdžių pripažinimą (ne per oficialius mokymo kursus įgytiems įgūdžiams ir kvalifikacijai patvirtinti). Oficialus įgūdžių patvirtinimas tikrinamas atliekant vertinimo užduotis, po kurių suteikiamas per mokymo kursus įgytų įgūdžių pažymėjimas (Certificat des Compétences Acquises en Formation – CECAF). Įgūdžių pripažinimas tikrinamas atliekant vertinimo užduotis, po kurių suteikiamas įgūdžių įrodymo dokumentas (titres de compétences). – Specialusis mokymas. Jei darbuotojas turi įgyti konkrečių darbui reikalingų įgūdžių (pvz., staklių kontrolės, IT programų, profesinės specializacijos ir kt.), o FOREM, centres de compétences arba IFAPME tokių mokymų nesiūlo, SGD padengs tokios veiklos sąnaudas, įskaitant darbuotojų mokymą pagal globėjų sistemą (compagnonnage), praktiką įmonėse, techninį mokymą, kalbų mokymą ir kt. Numatoma, kad šia priemone pasinaudos 200 darbuotojų. – Patirties perdavimas. Patyrę darbuotojai gali tapti techninio išsilavinimo srities mokytojais arba instruktoriais ir taip išplėsti savo įgūdžius ir praktinę patirtį. Siekiant paskatinti tam tikrus darbuotojus mokytis ir tapti profesinio rengimo mokytojais FOREM ir įvairių techninio išsilavinimo įstaigų filialų federacijos sukurs specialų informuotumo didinimo ir parengiamojo mokymo modulį. Per šį modulį bus teikiama speciali informacija, techninė parama, rengiami susitikimai su specialistais ir apsilankymai vietoje. Modulis truks aštuonias savaites ir bus skirtas maždaug dešimčiai darbuotojų. (3) Verslumo skatinimas. – Parama įmonėms kurti. Savo verslą ketinantiems steigti darbuotojams FOREM patarėjas verslo kūrimo klausimais teiks patarimus ir paramą. Ši parama apima tokius pagrindinius veiksmus: i) kolektyvinius informacinius užsiėmimus, kuriuose supažindinama su verslo kūrimo galimybėmis, teikiama informacija apie teisinius aspektus ir priemones, skirtas verslo kūrimui skatinti; ii) asmeninius pokalbius su suinteresuotais darbuotojais, kuriuose peržiūrimi jų projektai ir padedama jiems susisiekti su paramos verslui organizacijomis ir paslaugų tiekėjais. Siekdamas padėti darbuotojams įgyvendinti verslo planus patarėjas glaudžiai bendradarbiaus su perkvalifikavimo skyriais. Tikimasi, kad maždaug 60 darbuotojų dalyvaus informaciniuose užsiėmimuose ir maždaug 20 darbuotojų – pokalbiuose ir tolesnėje susijusioje veikloje. – Parama savarankiškai dirbantiems asmenims. Darbuotojams, kurie atitinka reikalavimus paramai gauti pagal savarankiškai dirbantiems asmenims taikomą vadinamąją „oro pagalvės“ schemą[19], SGD suteiks papildomą paramą – ekspertai jiems padės įvertinti kiekvieno verslo plano įgyvendinamumą ir gauti finansavimą, įskaitant pagalbą derantis dėl paskolos palankiomis sąlygomis. Šia priemone gali pasinaudoti maždaug penki darbuotojai. Vienam projektui paskirta maždaug 10 000 EUR. – Parama kolektyviniams projektams. Jei darbuotojai svarsto galimybę drauge įkurti „socialinę“ įmonę, jiems teikiami patarimai ir specializuota konsultacinė ir perkvalifikavimo skyriaus parama (atranka atliekama paskelbus konkursą). Ši parama apima informaciją ir informuotumo didinimo seminarus verslo kūrimo ir pagrindinių vadovavimo įgūdžių klausimais, taip pat rekomendacijas dėl įmonės steigimo (pvz., verslo plano parengimas, įstatų parengimas, rinkodara ir kt.). Tokių verslo planų veiklos pradžios sąnaudoms padengti gali būti skiriamos dotacijos. Darbuotojai turi pateikti paraišką, kurioje aprašomas projektas (pvz., darbuotojų įgūdžiai ir patirtis, įgyvendinamumo tyrimas, finansinė analizė, rinkos galimybės, plėtros galimybės, socialinė ir ekonominė nauda ir kt.). Perkvalifikavimo skyriaus paramos komitetas, kuriame suburiami darbdavių, profesinių sąjungų ir FOREM atstovai, įvertina paraišką ir nusprendžia, ar skirti dotaciją. Kiekvienas projekte dalyvaujantis darbuotojas gali gauti 5 000 EUR dotaciją (būtų sutelktos visų dalyvaujančių darbuotojų lėšos). Dotacijos gali būti naudojamos padengti išlaidoms, susijusioms su įrangos ir prekių pirkimu, informacijos skleidimu, konsultavimu, mokymu ir t.t. Konsultantai administruos dotacijas ir praneš FOREM apie išlaidų naudojimą (pateiks sąskaitas faktūras ir patvirtinamuosius dokumentus). Tikimasi, kad šia priemone pasinaudos maždaug 30 darbuotojų ir darbuotojams bus skirtos penkios paramos dotacijos. (4) Išmokos: – Persikėlimo išmoka. Jeigu darbuotojui pasiūlomas naujas darbas (pasitelkus „SGS Benelux“ darbo paieškos grupę), dėl kurio darbuotojas turi pakeisti gyvenamąją vietą, „SGS Benelux“ gali suteikti šiam darbuotojui iki 5 000 EUR dydžio išmoką, skirtą persikraustymo išlaidoms padengti. Šią išmoką mokės SGD remdamasi apmokėta sąskaita faktūra už faktiškai patirtas išlaidas (kompensacija). Ši priemonė galėtų būti taikoma ne daugiau kaip 20 darbuotojų. – Priėmimo į darbą skatinamoji išmoka. Jei darbuotojui pasiūlomas naujas darbas pagal neterminuotą darbo sutartį, SGD naujajam darbdaviui gali skirti išmoką už darbuotojo darbo išlaidas, atitinkančias to darbuotojo vieno mėnesio darbo užmokestį. Darbdaviui mokama priėmimo į darbą skatinamosios išmokos suma atitiks faktines darbdavio darbo sąnaudas (įskaitant mokesčius ir privalomas socialinio draudimo įmokas)[20]. SGD ir darbdavys pasirašys susitarimą dėl priėmimo į darbą skatinamosios išmokos. Priėmimo į darbą skatinamoji išmoka bus mokama pasirašius darbo sutartį, išskyrus atvejus, jei su naujuoju darbdaviu susitarta kitaip. Ši priemonė galėtų būti taikoma maždaug 100 darbuotojų. 31. Šios priemonės yra aktyvios darbo rinkos priemonės, priskiriamos prie remtinų veiksmų, kaip apibrėžta EGF reglamento 3 straipsnyje. 32. Apskaičiuota, kad bendros priemonių sąnaudos sudaro 2 679 856 EUR, iš kurių 2 578 379 EUR skirti prie individualių poreikių pritaikytoms paslaugoms, o 101 478 EUR – EGF paramai įgyvendinti (3,8 proc. bendrų išlaidų). Bendra iš EGF prašomos finansinės paramos suma yra 1 339 928 EUR (50 % visų išlaidų). Priemonės || Numatomas remtinų darbuotojų skaičius || Numatytos išlaidos vienam remtinam darbuotojui (EUR)* || Bendros išlaidos (bendras EGF ir nacionalinis finansavimas) (EUR)* Prie individualių poreikių pritaikytos paslaugos: || || || 1) Individuali pagalba ieškant darbo, bylos tvarkymas ir bendro informavimo paslaugos: || || || – Perkvalifikavimas (parama, konsultacijos ir (arba) integracija) || 257 || 2 263 || 581 556 – Darbo paieškos paskatos || 257 || 175 || 45 000 – Aktyvi darbo paieška || 257 || 2 482 || 637 860 2) Mokymas ir perkvalifikavimas: || || || – Integruotas mokymas || 257 || 1 293 || 332 263 – Specialusis mokymas || 200 || 1 500 || 300 000 – Patirties perdavimas || 10 || 300 || 3 000 3) Verslumo skatinimas: || || || – Parama įmonėms kurti || 58 || 388 || 22 500 – Parama savarankiškai dirbantiems asmenims || 5 || 10 240 || 51 200 – Parama kolektyviniams projektams || 30 || 1 833 || 55 000 4) Išmokos: || || || – Persikėlimo išmoka || 20 || 5 000 || 100 000 – Priėmimo į darbą skatinamoji išmoka || 100 || 4 500 || 450 000 Tarpinė suma: || – || – || 2 578 379 EGF paramos įgyvendinimo išlaidos: || || || 1. Parengiamoji veikla || – || – || 30 000 2. Valdymas || – || – || 19 200 3. Informavimas ir viešinimas || – || – || 18 500 4. Kontrolės veikla || – || – || 33 778 Tarpinė suma: || – || – || 101 478 Visos išlaidos: || – || – || 2 679 856 EGF parama (50 proc. visų išlaidų) || – || – || 1 339 928 * Suapvalinti skaičiai. 33. Belgijos valdžios institucijos patvirtino, kad priemonės papildo iš struktūrinių fondų finansuojamus veiksmus ir kad nustatyti atitinkami mechanizmai, siekiant išvengti dvigubo finansavimo. Data, kada remtiniems darbuotojams pradėta arba planuojama pradėti teikti prie individualių poreikių pritaikytas paslaugas 34. Belgijos valdžios institucijos remtiniems darbuotojams pradėjo teikti prie individualių poreikių pritaikytas paslaugas 2013 m. rugpjūčio 31 d. Todėl šių priemonių išlaidos nuo tos datos yra tinkamos finansuoti iš EGF finansinės paramos. Konsultacijų su socialiniais partneriais tvarka 35. Įgyvendindamos kolektyvinio atleidimo procedūrą „SGS Benelux“ vadovybė ir profesinės sąjungos 2013 m. liepos mėn. sudarė socialinį planą. Socialiniame plane nustatomos įvairios priemonės, dėl kurių susitarė įvairūs socialiniai partneriai. Kaip jau minėta, profesinės sąjungos ir buvęs darbdavys („SGS Benelux“) tiesiogiai dalyvauja valdant perkvalifikavimo skyrių ir įgyvendinant tam tikras priemones. 36. Belgijos valdžios institucijos patvirtino, kad buvo laikytasi nacionalinės ir ES teisės aktuose nustatytų su kolektyviniu atleidimu susijusių reikalavimų. Informacija apie veiksmus, kurie yra privalomi pagal nacionalinės teisės aktus arba kolektyvines sutartis 37. Pagal Belgijos federalinės teisės aktus[21] kolektyvinį atleidimą vykdančios įmonės turi teikti atleistiems darbuotojams įdarbinimo paslaugas. Įdarbinimo paslaugos jaunesniems nei 45 metų darbuotojams turi būti teikiamos ne trumpiau kaip 30 valandų per tris mėnesius, o 45 metų ir vyresniems darbuotojams – bent 60 valandų per šešis mėnesius. Visi nuolatiniai darbuotojai turi pasinaudoti šiomis įdarbinimo paslaugomis, išskyrus konkrečius atvejus, kuriais leidžiama nukrypti nuo šio reikalavimo. Pagal Valonijos teisės aktus[22] darbuotojams atstovaujančios organizacijos gali prašyti FOREM įsteigti perkvalifikavimo skyrių, kuris teiktų paramą atleistiems darbuotojams. FOREM sprendimas įsteigti perkvalifikavimo skyrių priimamas tarnybos nuožiūra ir darbdaviai bei darbuotojai neprivalo dalyvauti įgyvendinant perkvalifikavimo skyriaus vykdomas priemones. Tačiau perkvalifikavimo skyriaus teikiamos paslaugos gali būti laikomos atitinkančiomis su įdarbinimo paslaugomis susijusius teisinius įsipareigojimus. 38. Belgijos valdžios institucijos patvirtino, kad: – EGF finansinė parama nepakeis priemonių, kurias įmonės privalo taikyti pagal nacionalinės teisės aktus arba kolektyvines sutartis[23]; – priemonėmis parama teikiama pavieniams darbuotojams ir jos nenaudojamos įmonėms arba sektoriams restruktūrizuoti; – priemonėms nebus teikiama finansinė parama iš kitų Sąjungos fondų arba finansinių priemonių[24]. Valdymo ir kontrolės sistemos 39. Paraiškoje pateiktas išsamus valdymo ir kontrolės sistemų aprašas, kuriame nurodytos atsakingų institucijų pareigos. Iniciatyvinis komitetas, kurį sudaro visos organizacijos, dalyvaujančios įgyvendinant EGF priemones, užtikrina bendrą priežiūrą ir koordinavimą. EGF finansinę paramą valdys ir kontroliuos tos pačios įstaigos, kurios valdo ir kontroliuoja ESF. Vienas ESF Valonijos–Briuselio federacijos (anksčiau – Belgijos prancūzų bendruomenė) agentūros subjektas veiks kaip vadovaujančioji institucija, o kitas atskiras ESF agentūros subjektas veiks kaip mokėjimo institucija. Valonijos–Briuselio federacijos generalinis sekretoriatas veiks kaip tvirtinančioji institucija, o FOREM veiks kaip tarpinė įstaiga. Finansavimas 40. Tarybos reglamento (ES, Euratom) Nr. 1311/2013, kuriuo nustatoma 2014–2020 m. daugiametė finansinė programa[25], 12 straipsnyje numatyta galimybė mobilizuoti Europos prisitaikymo prie globalizacijos padarinių fondo (EGF) lėšas neviršijant viršutinės metinės 150 mln. EUR (2011 m. kainomis) ribos ir viršijant atitinkamų finansinės programos išlaidų kategorijų ribas. 41. Atsižvelgdama į didžiausią galimą EGF finansinės paramos sumą ir į asignavimų perskirstymo mastą, Komisija siūlo EGF lėšas mobilizuoti visai prašomai paramos sumai (1 339 928 EUR), kuri sudaro 50 proc. visų siūlomų priemonių išlaidų. 42. Siūlomą sprendimą mobilizuoti EGF lėšas bendrai priims Europos Parlamentas ir Taryba, kaip nustatyta 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo[26] 13 punkte. 43. Komisija atskirai pateikia lėšų perkėlimo prašymą, siekdama į 2015 m. biudžetą įtraukti specialiuosius įsipareigojimų asignavimus, kaip nurodyta 2013 m. gruodžio 2 d. Tarpinstitucinio susitarimo 13 punkte. Mokėjimų asignavimų šaltinis 44. Asignavimai iš 2015 m. EGF biudžeto eilutės bus naudojami 1 339 928 EUR sumai padengti. Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo 13 punktą (Belgijos paraiška „EGF/2013/011 BE/Saint-Gobain Sekurit“) EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą[27], ypač į jo 12 straipsnio 3 dalį, atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo[28], ypač į jo 13 punktą, atsižvelgdami į Europos Komisijos pasiūlymą[29], kadangi: (1) Europos prisitaikymo prie globalizacijos padarinių fondas (toliau – EGF) įsteigtas teikti papildomą paramą darbuotojams, atleistiems iš darbo dėl su globalizacija susijusių esminių pasaulio prekybos sistemos struktūrinių pokyčių, ir padėti jiems vėl integruotis į darbo rinką; (2) EGF didžiausia metinė suma neviršija 150 mln. EUR (2011 m. kainomis), kaip nustatyta Tarybos reglamento (ES, Euratom) Nr. 1311/2013, kuriuo nustatoma 2014–2020 m. daugiametė finansinė programa[30], 12 straipsnyje; (3) 2013 m. gruodžio 19 d. Belgija pateikė paraišką mobilizuoti EGF lėšas dėl darbuotojų atleidimo iš įmonės „Saint-Gobain Sekurit Benelux SA“ ir ją papildė iki 2014 m. liepos 4 d. pateikdama papildomos informacijos. Ši paraiška atitinka finansinės paramos sumai nustatyti taikomus reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo mobilizuoti 1 339 928 EUR sumą; (4) EGF lėšos turėtų būti mobilizuojamos finansinei paramai pagal Belgijos pateiktą paraišką suteikti, PRIĖMĖ ŠĮ SPRENDIMĄ: 1 straipsnis 2015 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo (EGF) lėšos mobilizuojamos siekiant skirti 1 339 928 EUR įsipareigojimų ir mokėjimų asignavimų sumą. 2 straipsnis Šis sprendimas skelbiamas Europos Sąjungos oficialiajame leidinyje. Priimta Briuselyje Europos Parlamento vardu Tarybos vardu Pirmininkas Pirmininkas [1] OL L 406, 2006 12 30, p. 1. [2] Šaltinis: Tarptautinė automobilių gamintojų organizacija (OICA). [3] Bendras metinio augimo koeficientas. [4] Šaltinis: PwC AutoFacts. Naujų lengvųjų automobilių registracija. [5] Šaltinis: Syndex tyrimas, 2013 m. gegužės mėn. [6] Pažymėtina, kad „Trakya Cam“ turi automobilių pramonei skirto nedūžtamo stiklo gamyklas Bulgarijoje ir Rumunijoje. [7] Šaltinis: Syndex tyrimas, 2013 m. gegužės mėn. [8] Žr. EGF duomenų bazę adresu http://ec.europa.eu/social/main.jsp?catId=582. [9] Žr. Komisijos pasiūlymų projektus dėl bylų „EGF/2007/001 R/Peugeot suppliers“ (Sprendimas COM(2007) 415 final, 2007 07 12) „EGF/2007/010 PT/Lisboa-Alentejo“ (Sprendimas COM(2009) 94 final, 2008 02 20) „EGF/2008/002 ES/Delphi“ (Sprendimas COM(2008) 547 final, 2008 09 09) „EGF/2008/004 ES/Castilla y León /Aragón automoción“ (Sprendimas COM(2009) 150 final, 2009 03 20), „EGF/2009/007 SE/Volvo“ ir „EGF/2009/009 AT/Steiermark“ (Sprendimas COM(2009) 602 final, 2009 10 27), „EGF/2009/013 DE/Karmann“ (Sprendimas COM(2010) 7 final, 2010 01 22), „EGF/2009/019 FR/Renault“ (Sprendimas COM(2011) 420 final, 2011 07 11), „EGF/2010/002 ES/Cataluña automoción“ (Sprendimas COM(2010) 453 final, 2010 09 02), „EGF/2010/004 PL/Wielkopolskie Automotive“ (Sprendimas COM(2010) 616 final, 2010 10 29), „EGF/2010/031 BE/General Motors Belgium“ (Sprendimas COM(2011) 212 final, 2011 4 14), „EGF/2011/003 DE/Arnsberg and Düsseldorf automotive“ (Sprendimas COM(2011) 447 final, 2011 7 20), „EGF/2011/005 PT/Norte-Centro Automotive“ (Sprendimas COM(2011) 664 final, 2011 10 13), „EGF/2012/004 ES/Grupo Santana“ (Sprendimas COM(2014) 116 final, 2014 3 5), „EGF/2012/005 SE/Saab“ (Sprendimas COM(2012) 622 final, 2012 10 19), „EGF/2013/006 PL/Fiat Auto Poland (paraiška Komisijai pateikta 2013 m. liepos 23 d.), „EGF/2013/012 BE/Ford Genk“ (paraiška Komisijai pateikta 2013 m. gruodžio 23 d.). [10] Žr. paraišką „EGF/2013/012 BE/Ford Genk“. [11] Tarptautinio standartinio profesijų klasifikatoriaus (ISCO-08) pagrindinės grupės. [12] T. y. ne savarankiškai dirbančių asmenų darbo vietos. [13] Šaltinis: FOREM. [14] Žr. 29 dalį. [15] Šie centrai vykdo su tam tikromis profesijomis ar sektoriais susijusius mokymus, pažangius tyrimus ir informuotumo didinimo veiklą. Jie įkurti bendradarbiaujant Valonijos regionui, FOREM, susijusių sektorių socialiniams partneriams, mokslinių tyrimų centrams ir universitetams. [16] Žr. 29 dalį. [17] 2014 m. liepos 4 d. pateiktoje informacijoje Belgijos valdžios institucijos iš dalies pakeitė priemones, kad šios atitiktų dabartinę priemonių įgyvendinimo būklę. [18] IFAPME (Institut wallon de Formation en Alternance et des indépendants et Petites et Moyennes Entreprises) – viešųjų mokymų institutas, kuris rengia dvejopus su darbu susijusius mokymus – pameistrystę ir specialius kursus MVĮ vadovams. [19] „Oro pagalvės“ schema taikoma Valonijos regione. Pagal ją asmenims, kurie nori dirbti visą darbo laiką savarankiškai, per dvejus metus suteikiamos iki 12 500 EUR dotacijos verslui pradėti. [20] Remtinų darbuotojų skaičius ir šiai priemonei skirtos biudžeto lėšos apskaičiuojamos pagal panašią priemonę, taikytą „Saint-Gobain France“, kuriai vidutinis mėnesinis darbo užmokestis buvo maždaug 4 500 EUR. [21] Arrêté royal relatif à la gestion active des restructurations du 9 mars 2006 („Belgisch Staatsblad“ / „Moniteur Belge“, 2006 03 31, 2 leid., p. 18309). [22] Décret de la Région wallonne relatif au plan d’accompagnement des reconversions du 29 janvier 2004 („Belgisch Staatsblad“ / „Moniteur Belge“, 2004 03 10, p. 13547). [23] EGF finansinė parama padės Belgijos valdžios institucijomis teikti įdarbinimo paslaugas ilgiau nei privaloma ir įgyvendinti papildomas priemones. Skaičiuojant su EGF siejamas išlaidas Belgijos valdžios institucijos atsižvelgs į priemones, įgyvendintas per teisinio įsipareigojimo laikotarpį (tai susiję tik su priemone „Perkvalifikavimas (parama, konsultacijos ir (arba) integracija)“. Valandų, kurias įdarbinimo paslaugos teiktos per privalomą laikotarpį, skaičius bus išskaičiuotas iš bendro įdarbinimo paslaugų, kuriomis bus pasinaudojęs kiekvienas tikslinis paramos gavėjas, valandų skaičiaus. [24] Finansinė parama iš ESF skirta pagal 2008–2013 m. Konvergencijos veiklos programos 2.2 kryptį projektui (EnTrain – En Transition-Reconversion-Accompagnement), kurio tikslas – kurti pedagoginius metodus perkvalifikavimo skyriams. [25] OL L 347, 2013 12 20, p. 884. [26] OL C 373, 2013 12 20, p. 1. [27] OL L 406, 2006 12 30, p. 1. [28] OL C 373, 2013 12 20, p. 1. [29] OL C […], […], p. […]. [30] OL L 347, 2013 12 20, p. 884.